Նաբիլ Ֆեկիր

**Նաբիլ Ֆեկիր** (, ), ֆրանսիացի պրոֆեսիոնալ ֆուտբոլիստ։ Ներկայումս հանդես է գալիս Ռեալ Բետիսի և Ֆրանսիայի ազգային հավաքականի կազմում որպես հարձակվող։

Ֆեկիրը Լիոնի ակադեմիայի սան է։ Ակումբի առաջին կազմ տեղափոխվել է 2013 թվականին և իր երկրորդ մրցաշրջանում դարձել է թիմի հիմնական խաղացող՝ ճանաչվելով Լիգա 1-ի տարվա լավագույն երիտասարդ ֆուտբոլիստ։ 2017 թվականին Ֆեկիրը դարձավ Լիոնի ավագը։ Ակումբի կազմում նա անցկացրեց 193 հանդիպում՝ դառնալով 69 գոլի և 46 գոլային փոխանցման հեղինակ։ 2019 թվականի ամռանը Ֆեկիրը տեղափոխվեց Ռեալ Բետիս։

Ֆեկիրը հրավիրվել է Ալժիրի ազգային հավաքական, սակայն ընտրել է Ֆրանսիան։ Իր դեբյուտը ազգային հավաքականում նշեց 2015 թվականին։ Ֆրանսիայի հավաքականի կազմում 2018 թվականին Ֆեկիրը դարձավ աշխարհի չեմպիոն։

## Ակումբային կարիերա
### Օլիմպիկ Լիոն
Ֆեկիրը Օլիմպիկ Լիոնի ակադեմիայի սան է։ Թիմի առաջին կազմ տեղափոխվել է 2013 թվականին։ Իր պրոֆեսիոնալ դեբյուտը նշեց 2013 թվականի օգոստոսի 28-ին՝ Չեմպիոնների Լիգայի որակավորման փլեյ օֆֆ ռաունդի Ռեալ Սոսիեդադի դեմ խաղում։ 3 օր անց՝ օգոստոսի 31-ին Ֆեկիրը իր դեբյուտը նշեց Լիգա 1-ում՝ Էվիանի դեմ խաղում։ Իր առաջին պրոֆեսիոնալ գոլը խփեց 2014 թվականի ապրիլի 27-ին՝ Բաստիայի դեմ խաղում, որի ժամանակ նա դարձավ նաև 2 գոլային փոխանցման հեղինակ։ 2013-14 մրցաշրջանում Ֆեկիրը մասնակցեց 17 խաղի՝ դառնալով 1 գոլի հեղինակ։

2014-15 մրցաշրջանում Ֆեկիրը դարձավ Լիոնի հիմնական կազմի խաղացող։ 2015 թվականի մայիսի 17-ին նա ճանաչվեց Լիգա 1-ի տարվա լավագույն երիտասարդ ֆուտբոլիստ և ընդգրկվեց տարվա խորհրդանշական հավաքականում։ Այս մրցաշրջանում նա մասնակցեց 39 խաղի՝ դառնալով 15 գոլի և 13 գոլային փոխանցման հեղինակ բոլոր մրցաշարերում։

2015 թվականի օգոսոսի 29-ին՝ Կանի դեմ խաղում Ֆեկիրը հետ-տրիկ ձևակերպեց՝ օգնելով իր թիմին հաղթել 4-0 հաշվով։ Այդ խաղից հետո նա ստացավ ծանր վնասվածք Ֆրանսիայի հավաքականի կազմում խաղալու ժամանակ և բաց թողեց 2015-16 մրցաշրջանի խաղերի մեծ մասը։ Ֆրանսիացին դաշտ վերադարձավ 2016 թվականի ապրիլի 8-ին՝ Մոնպելիեի դեմ խաղում։ Այս մրցաշրջանում նա անցկացրեց 9 հանդիպում՝ դառնալով 4 գոլի հեղինակ։

2017 թվականի փետրվարի 23-ին՝ ԱԶ Ալկմարի դեմ Եվրոպայի Լիգայի խաղում Ֆեկիրը հետ-տրիկ ձևակերպեց ու տվեց 1 գոլային փոխանցում՝ խփելով իր առաջին գոլը եվրոպական առաջնություններում։ 2016-17 մրցաշրջանում նա մասնակցեց 49 հանդիպման բոլոր մրցաշարերում՝ դառնալով 14 գոլի և 12 գոլային փոխանցման հեղինակ։

2017 թվականի օգոստոսին Մաքսիմ Գոնալոնի Ռոմա տեղափոխությունից հետո Ֆեկիրը դարձավ Լիոնի ավագը։ Հոկտեմբերին նա ճանաչվեց Լիգա 1-ի ամսվա լավագույն ֆուտբոլիստ։ Նոյեմբերին 5-ին՝ Սենտ Էտիենի դեմ խաղում Ֆեկիրը դուբլ ձևակերպեց, և երկրորդ գոլից հետո հանեց իր մարզաշապիկը և ցույց տվեց այն Սենտ Էտիենի երկրպագուներին, ովքեր զայրանալով սկսեցին իրեր նետել ֆրանսիացու վրա։ Ֆուտբոլիստները դուրս եկան խաղադաշտից և հանդիպումը կանգնեցվեց 40 րոպեով, ինչից հետո ֆուտբոլիստները վերադարձան դաշտ՝ անցկացնելով խաղի վերջին 5 րոպեները։ 2018 թվականի հունվարի 21-ին՝ Պարի Սեն-Ժերմենի դեմ խաղում Ֆեկիրը դարձավ գոլի և գոլային փոխանցման հեղինակ՝ օգնելով Լիոնին հաղթել 2-1 հաշվով։ 2017-18 մրցաշրջանում նա անցկացրեց 40 հանդիպում՝ դառնալով 23 գոլի և 8 գոլային փոխանցման հեղինակ, ինչպես նաև՝ ընդգրկվելով Ֆրանսիայի առաջնության խորհրդանշական հավաքականում։

2018 թվականի հունիսին Ֆեկիրը մոտ էր Լիվերպուլ տեղափոխությանը, որը նրա համար առաջարկում էր 60 միլիոն եվրո։ Այնուամենայնիվ, Լիոնը մերժեց առաջարկը, և տրանսֆերը չկայացավ։ Սեպտեմբերի 23-ին ֆրանսիացին գոլի և գոլային փոխանցման հեղինակ դարձավ Օլիմպիկ Մարսելի դեմ խաղում։ Դեկտեմբերի 22-ին նա գոլ խփեց Մոնպելիեի դեմ խաղում, իսկ հանդիպումն ավարտվեց 1-1 հաշվով։ 2019 թվականի հունվարի 16-ին՝ Թուլուզի դեմ խաղում Ֆեկիրը դարձավ գոլի և գոլային փոխանցման հեղինակ՝ փրկելով Լիոնին պարտությունից։ Մարտի 3-ին նա գոլի և 2 գոլային փոխանցման հեղինակ դարձավ Թուլուզի դեմ խաղում։ Ապրիլի 26-ին ֆրանսիացին 2 գոլային փոխանցում տվեց Բորդոյի դեմ խաղում՝ օգնելով իր թիմին հաղթել 2-3 հաշվով։ Օլիմպիկ Լիոնի կազմում Ֆեկիրը անցկացրեց 193 հանդիպում բոլոր մրցաշարերում՝ դառնալով 69 գոլի և 46 գոլային փոխանցման հեղինակ։

### Ռեալ Բետիս
2019 թվականի հուլիսի 22-ին Ֆեկիրը 4 տարվա պայմանագիր կնքեց Ռեալ Բետիսի հետ։ Ակումբը նրա համար վճարեց 20 միլիոն եվրո։

## Միջազգային կարիերա
Ֆեկիրը ընդամենը 1 հանդիպում է անցկացրել Ֆրանսիայի երիտասարդական հավաքականների կազմում՝ դուրս գալով խաղադաշտ Ֆրանսիայի մինչև 21 տարեկանների հավաքականի կազմում Շվեդիայի դեմ խաղում։

Ֆեկիրը ունի Ալժիրի արմատներ, և 2015 թվականի մարտին հրավիրվել է Ալժիրի ազգային հավաքական՝ Օմանի և Քաթարի դեմ խաղերի համար։ Այնուամենայնիվ, նա մերժեց հրավերը և միացավ Ֆրանսիայի ազգային հավաքականին։ Իր դեբյուտը Ֆրանսիայի կազմում նշեց 2015 թվականի մարտի 26-ին՝ Բրազիլիայի դեմ խաղում։ Իր առաջին գոլը ազգային հավաքականի կազմում խփեց 2015 թվականի հունիսի 7-ին՝ Բելգիայի դեմ ընկերական խաղում։ Սեպտեմբերի 4-ին Ֆեկիրը իր առաջին խաղն անցկացրեց Ֆրանսիայի մեկնարկային կազմում՝ Պորտուգալիայի դեմ խաղում, սակայն այդ խաղում ստացավ ծանր վնասվածք և դուրս մնաց ավելի քան 6 ամսով։

2018 թվականի մայիսի 17-ին Ֆեկիրը ընդգրկվեց աշխարհի առաջնության համար Ֆրանսիայի հավաքականի 23-հոգանոց կազմում։ Մայիսի 28-ին նա գոլի և գոլային փոխանցման հեղինակ դարձավ Իռլանդիայի դեմ ընկերական խաղում՝ օգնելով իր թիմին հաղթել 2-0 հաշվով։ Աշխարհի առաջնությանը Ֆեկիրը անցկացրեց 6 հանդիպում՝ փոխարինման մտնելով այս բոլոր խաղերում։ Հուլիսի 15-ին Ֆրանսիան հաղթեց առաջնությունը՝ եզրափակչում 4-2 հաշվով պարտության մատնելով Խորվաթիային։

## Կարիերայի վիճակագրություն
### Ակումբային վիճակագրություն
*2019 թվականի հուլիսի 25-ի դրությամբ*

### Միջազգային վիճակագրություն
*2019 թվականի հուլիսի 25-ի դրությամբ*

### Միջազգային գոլեր

## Նվաճումներ
### Միջազգային
**Ֆրանսիա**

* ՖԻՖԱ աշխարհի առաջնություն․ 2018

### Անհատական
* Լիգա 1-ի մրցաշրջանի լավագույն երիտասարդ ֆուտբոլիստ․ 2014–15
* Լիգա 1-ի մրցաշրջանի խորհրդանշական հավաքական․ 2014–15, 2017–18
* Լիգա 1-ի ամսվա լավագույն ֆուտբոլիստ․ հոկտեմբեր 2017

## Ծանոթագրություններ

## Արտաքին հղումներ
* Ֆեկիրի պաշտոնական Ֆեյսբուքի էջը
* Ֆեկիրի պաշտոնական Տվիտերի էջը
* Ֆեկիրի պաշտոնական Ինստագրամի էջը
* Ֆեկիրը transfermarkt-ում
* Ֆեկիրը soccerbase.com-ում
* Ֆեկիրը WhoScored.com կայքում
* Ֆեկիրը Լիոնի պաշտոնական կայքում
* Ֆեկիրը ՈՒԵՖԱ-ի պաշտոնական կայքում
* Ֆեկիրը ՖԻՖԱ-ի պաշտոնական կայքում 
* Ֆեկիրը Ֆրանսիայի ֆուտբոլի ֆեդերացիայի կայքում 

Կատեգորիա:2018 թվականի ֆուտբոլի աշխարհի առաջնության մասնակիցներ
Կատեգորիա:Ալ-Ջազիրա Աբու Դաբիի ֆուտբոլիստներ
Կատեգորիա:Ալժիրցի ֆուտբոլիստներ
Կատեգորիա:Լա Լիգայի ֆուտբոլիստներ
Կատեգորիա:Պատվո լեգեոնի շքանշանի ասպետներ
Կատեգորիա:Ռեալ Բետիսի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Տղամարդկանց ֆուտբոլի հարձակվողներ
Կատեգորիա:Օլիմպիկ Լիոնի ֆուտբոլիստներ
Կատեգորիա:Ֆուտբոլի աշխարհի չեմպիոններ
Կատեգորիա:Ֆրանսիայի հավաքականի ֆուտբոլիստներ
Կատեգորիա:Ֆրանսիացի ֆուտբոլիստներ